用韻賦梅花三首  其三
作者：李綱
朝代：宋

paragraphs: 雲山縹緲煙水村，嫣然顧我驚離魂。
凝情不語自脉脉，旅愁易感方昏昏。
我家梁谿富泉石，雪裏數株開北園。
天涯相見一笑粲，玉色不减當時温。
爲君清夜不成寐，月落已見東方暾。
會栽千樹徧綠野，豈羨五柳垂衡門。
臨風三嗅長太息，欲辯此意還忘言。
何當歸去老三徑，攜幼入室酒盈樽。